Verkiesingskoors skiet op in parlementêre debatGeordin Hill-Lewis. Foto: Twitter Die politieke koorspen het deur die dak geskiet toe politieke partye mekaar in die Nasionale Vergadering in ’n parlementêre debat oor werkloosheid gepak het. Die debat, oor die oplos van werkloosheid in ’n tyd van lae ekonomiese groei, is aangevra en ingelei deur die DA-LP Geordin Hill-Lewis. Hill-Lewis het aangevoer dat werklose kiesers mooi moet kyk watter politieke party die beste vaar met werkskepping, en hul kruisies daarvolgens moet trek. Daardie party – so voer hy aan – is die DA. Hy het veral na sy tuisstad, Kaapstad (hy kom van die Kaapse woonbuurt Edgemead), en die provinsie Wes-Kaap onder DA-bewind verwys, en gesê as Suid-Afrikaners vir die DA stem op 8 Mei kan die DA vir Suid-Afrika doen wat die party vir die Wes-Kaap doen. Volgens Hill-Lewis is dit belaglik dat die party wat Eskom, Transnet, die SAL, Portnet, Alexkor en PetroSA opgemors het, nou ook die gesondheidstelsel en die pensioene van onder meer onderwysers en verpleegsters onder beheer van dieselfde mislukte staat wil plaas – om vir wat hy die regerende party se misdadige neigings genoem het, te betaal. Die ANC-LP Shelley Makhubela-Mashele het aangevoer die ANC vaar puik met werkskepping en inklusiewe ekonomiese groei. Volgens haar het werkloosheid die afgelope kwartaal met 0,4 persentasiepunte afgeneem en weet die DA nie hoe ekonomiese groei werk nie. Sy het omvattend aangehaal uit die bedankingsbrief van die DA se vorige beleidshoof, Gwen Ngwenya, oor die ontoereikendheid van die DA se beleidsvermoë. Makhubela-Mashele het veral industrialisering, toerisme, arbeidsintensiewe vaardigheidsontwikkeling en die sukses van presidensiële spitsberade op die ANC-kerfstok geplaas, en beweer die DA wil afdankings makliker maak. Namens die EFF het dr. Suzan Thembakwayo aangevoer net haar party kan werkloosheid hokslaan. Werkskepping, leefbare lone, industrialisering, invoervervanging en uitvoer is die hoekstene van EFF-beleid. “Enige ekonomiese beleid wat groei sonder werkskepping nastreef, is gedoem,” het Thembakwayo beweer. Mkhuleko Hlengwa, IVP-LP, het die ANC se mislukkings gelys en gesê die IVP se verkiesingsmanifes, wat op 10 Maart bekend gestel word, sal die weg na werkskepping aandui. Drie kort DA-toesprake het op verskillende werkskeppingsverwante kwessies gefokus. Die DA-LP Toby Chance het die rol van kleinsake aangeprys. Sy kollega, Mbulelo Bara, het dit gehad oor oop tenderstelsels teen korrupsie, en Angel Khanyile, DA-LP van Standerton, het jong meisies gewaarsku om nie politieke gunste vir ANC-leiers te doen in ruil vir werk nie. Namens die ANC het dr. Rob Davies, minister van handel en nywerheid, die feitelikheid van die DA se aansprake ten sterkste in twyfel getrek. Volgens Davies bestaan die DA se verkiesingsmanifes basies uit twee dele – beleid wat by die ANC afgekyk is, en beleid wat onuitvoerbaar is omdat die DA weet hulle gaan in elk geval nooit regeer nie. Hill-Lewis het die feitelikheid van die DA-aansprake vurig verdedig en daarmee was die debat afgeloop.